अमृतसर में दशहरा पर्व के दिन घटित रेल हादसा बेहद दर्दनाक था, जिसने 60 से अधिक जिंदगीयों को निगल लिया। हादसे की चीख पुकार इस कारण भी दर्दनाक है कि यह हादसा एक खुशी के पर्व पर हुआ। रावण दहन को देखने पहुंचे दर्जनों लोग कुछ सैकिंड में रेलगाड़ी की चपेट में आ गए। नि:संदेह इस मामले में संबंधित विभागों के अधिकारियों की जिम्मेवारी तय होनी है लेकिन हाल-फिलहाल मृतकों को सांत्वना देना व घायलों का इलाज करवाना जरूरी है। पूरे शहर में शोक की लहर का माहौल है व पूरा देश इस हादसे से दुखी है। बड़ी हैरानी की बात है कि चीख पुकार में राजनेता अपनी सियासी रोटियां सेकने की आदत से बाज नहीं आए। किसी नेता ने घायलों का हालचाल पूछा हो या नहीं, किसी मृतक के परिवार को हौंसला दिया हो या नहीं, लेकिन टीवी पर एक दूसरे पर आरोप-प्रत्यारोप से पीछे नहीं हट रहे। मृतकों के परिवार में मातम पसरा हुआ है, जिन्हें सांत्वना देने की जरूरत थी। दूसरी तरफ अभी मृतक देहों का संस्कार भी नहीं हुआ था कि नेताओं ने अगले दिन ही प्रैस कांफ्रैंस कर दी।